**Josef "Joe" Zinnbauer** (s. 1. toukokuuta 1970 Schwandorf, Baijeri, Saksa) on saksalainen jalkapallovalmentaja ja entinen keskikenttäpelaaja.

Pelaajaura
----------

Zinnbauer aloitti peliuransa A-juniorina kotiseurassaan FV Wendelsteinissa. Vuonna 1989 hän pääsi pelaamaan 3. Ligaan, SVG Göttingeniin, jossa hän pelasi vuoden. Sitten hän siirtyi TSV Vestenbergsgreuthiin. Sen jälkeen hän pelasi kauden SC Bambergissa ja toisen SpVgg Bayreuthissa, kunnes hän vaihtoi SSV Ulmiin vuonna 1993. SSV Ulm pääsi 2. Bundesliigan karsintoihin, mutta ei päässyt nousemaan 2. Bundesliigaan. Zinnbauer vaihtoi tämän jälkeen Bundesligassa pelaavaan Karlsruher SC:hen.

Hän ei kuitenkaan päässyt pelaamaan bundesliigapelejä Karlsruhessa, ja vuotta myöhemmin hän siirtyikin 1. FSV Mainziin 2. Bundesliigaan. Hän pelasi siellä yhtä aikaa Siellä hän pelasi kauden 1995/1996 ensimmäisellä kierroksella 16 peliä. Hän joutui kuitenkin lopettamaan ammattilaisuransa polvivamman vuoksi.

Zinnbauer pelasi Mainzissa yhtä aikaa Borussia Dortmundin nykyisen päävalmentajan Jürgen Kloppin ja Eintracht Braunschweigin nykyisen päävalmentajan Torsten Lieberknechtin kanssa.

Valmentajaura
-------------

Valmentajauransa Zinnbauer aloitti jo amatööripelaaja-aikoinaan amatöörijoukkue SK Laufin valmentajana. Tämän jälkeen hän oli pelaajavalmentajana TSV Wendelsteinissa ja Henger SV:ssä.

Vuoden 2005 kesäkuussa Zinnbauerista tuli VfB Oldenburgin valmentaja. Ensimmäisenä vuonna Oldenburg jäi niukasti toiseksi Niedersachsen-liigassa. Oldenburgilla oli yhtä paljon pisteitä kuin ensimmäisenä olevalla Ramlingen-Ehlershausenilla, mutta Ramlingen-Ehlershausen voitti lopulta paremman maalieron ansiosta. Toisena valmennusvuotena VfB Oldenburg nousi hänen johdollaan Oberligaan, joka oli silloinen neljäs sarjataso. Oldenburg jäi kuitenkin karsinnassa pois juuri perustetusta Regionalligasta. Oldenburg jäi Oberligaan, josta tuli viides sarjataso. Kaudella 2008/2009 Oldenburg voitto Oberligan mestaruuden. Regionalligan karsinnoissa Oldenburg voitti ensimmäisen pelin Goslarer SC:tä vastaan 1:0. Fanien pettymykseksi Oldenburg kuitenkin hävisi toisen pelin 1:2. Seuraavalla kaudella Oldenburg jäi edelleen täpärästi Oberligaan, ja Zinnbauer joutui jättämään pestinsä Oldenburgin valmentajana kauden 2009/2010 lopussa.

11. tammikuuta 2011 Zinnbauerista tuli entisen seuransa Karlsruher SC:n apulaisvalmentaja. Kun Markus Kauczinskista tuli Karlsruher SC:n päävalmentaja 27. maaliskuuta 2012, Zinnbauer sai paikan Karlsruher SC:n U21-joukkueen valmentajana. Keväällä 2012 Karlsruher SC:n edustusjoukkue tippui 2. Bundesliigasta 3. Ligaan, minkä vuoksi myös U23-joukkue tippui yhtä sarjatasoa alemmas, Oberligaan, vaikka oli sijoittunut kaudella viidenneksi. Tämä johtui siitä, että saman seuran kahden joukkueen pitää pelata vähintään kahden sarjatason päässä toisistaan.  Zinnbauerin sopimus Karlsruher SC:ssä päättyi kauden 2013/2014 jälkeen.

Vuonna 2014 Zinnbauer suoritti myös UEFA-Pro-lisenssin.

1. heinäkuuta 2014 Zinnbauerista tuli Hamburger SV:n U23-joukkueen päävalmentaja. Joukkue oli edellisellä kaudella melkein tippunut Regionalligasta. Zinnbauerin johdolla joukkue teki kuitenkin Regionalligan ennätyksen voittamalla kahdeksasta ensimmäisestä pelistä kaikki, maalierolla 27:5.

16. syyskuuta 2014 Hamburger SV erotti päävalmentajansa Mirko Slomkan jo kolmen bundesliigapelin jälkeen joukkueen ollessa taulukon viimeisellä sijalla ja ilmoitti, että U23-valmentaja Zinnbauer siirtyy valmentamaan edustusjoukkuetta toistaiseksi. 27. lokakuuta 2014 Hamburger SV solmi Zinnbauerin kanssa valmentajasopimuksen vuoteen 2016 asti. Zinnbauer siirtyi viiden kuukauden sisällä viidenneltä sarjatasolta 1. Bundesliigaan. Zinnbauerin johdolla HSV:n peliesitykset eivät parantuneet ja joukkue jähmettyi putoamisviivan alapuolelle. Lopulta seurajohto painoi toistamiseen paniikkinappulaa 22. maaliskuuta 2015 ja erotti Zinnbauerin. 

Kauden 2015/2016 alusta Zinnbauer toimii jälleen Hamburger SV:n U23-joukkueen päävalmentajana. Syyskuussa 2015 Zinnbauer jätti HSV:n organisaation ja siirtyi Sveitsin liigassa hännille juuttuneen FC St. Gallenin päävalmentajaksi kolmivuotisella sopimuksella. Zinnbauerin johdolla St. Gallen säilytti sarjapaikkansa ja oli kauden 2015/16 päätteeksi Sveitsin liigan seitsemäs. Kaudella 2016/17 St. Gallen juutti jälleen sarjan häntäpäähän ja kevään viiden ottelun tappioputki koitui lopulta saksalaisen kohtaloksi, ja hän sai potkut seurasta toukokuun alussa 2017.

Joulukuussa 2019 Zinnbauer palasi valmennustehtäviin eteläafrikkalaisen Orlando Piratesin päävalmentajana. Joulukuussa 2020 Zinnbauer luotsasi Orlandon MTN 8 -cupin voittoon, kun joukkue kaatoi finaalissa Bloemfontein Celticin. Pokaali oli Orlandolle ensimmäinen kuuteen vuoteen. Zinnbauer erosi perhesyiden vuoksi tehtävästään elokuussa 2021.

Kesäkuussa 2022 Zinnbauerista tuli Venäjän liigan Lokomotiv Moskovan päävalmentaja. Zinnbauerin valinta siirtyä valmentamaan hyökkäyssotaa käyvän Venäjän pääsarjaan kirvoitti kritiikkiä. Hän toimi valinnassaan toisin kuin esimerkiksi Lokomotivin entinen saksalaisvalmentaja Markus Gisdol, joka jätti tehtävänsä maaliskuussa 2022 Venäjän hyökkäyksen Ukrainaan alettua. Zinnbauerin pesti kesti lopulta vain muutaman kuukauden, sillä hän sai potkut viiden perättäisen tappion jälkeen jo lokakuussa 2022.

Meriitit valmentajana
---------------------

* MTN 8 -cup: 2020

Ura liikemiehenä
----------------

Jalkapallouransa lisäksi Joe Zinnbauer on myös menestyvä liikemies. Hän suoritti jo jalkapallouransa alussa vakuutusmyyjän koulutuksen. 22-vuotiaana hän perusti finanssialan yrityksen , jonka omistaja hän on edelleen. Yritys tarjoaa palveluita kiinteistö- ja vakuutusalalla. Yrityksensä ansiosta Zinnbauerista tuli jo parikymppisenä miljonääri. Frankfurter Allgemeine Zeitung kertoi yrityksen liikevaihdon olleen jo silloin 70 miljoonaa D-markkaa. Zinnbauer on omistanut myös discoja ja ravintolan yhdessä veljensä kanssa. Hän välitti myös veljensä kanssa jalkapallonpelaajia.

Muuta
-----

Zinnbauer on urheiluautojen ystävä. Hän osti jo 21-vuotiaana Ferrari 308 GTS:n, ja lisäksi hänellä on Porsche Carrera ja Mercedes SL.

Lähteet
-------

1. 1 2  Wendelsteiner soll Hamburger SV Beine machen. Viitattu 1.11.2014.
2. ↑  HSV-Trainer Zinnbauer: Frei nach Klopp. Viitattu 1.11.2014.
3. ↑  Vom SKL auf den Schleudersitz der Bundesliga (Arkistoitu – Internet Archive). Viitattu 1.11.2014.
4. ↑  Motivator feierte in Oldenburg Erfolge. Viitattu 1.11.2014.
5. ↑  Joe Zinnbauer: Ex-KSC-Amateurcoach jetzt HSV-Chefcoach. Viitattu 1.11.2014.
6. ↑  Neuer HSV-Trainer Zinnbauer: Gut im Geschäft. Viitattu 1.11.2014.
7. ↑  KSC braucht neuen Amateurcoach: Zinnbauer vor Absprung zum HSV. Viitattu 1.11.2014.
8. ↑  Gala in Bonn: 24 neue Fußball-Lehrer erhalten Lizenz. Viitattu 1.11.2014.
9. ↑  Hamburger SV: U23: Zinnbauer übernimmt ab Sommer von Cardoso (Arkistoitu – Internet Archive). Viitattu 1.11.2014.
10. ↑  Coach Zinnbauer beerbt Mirko Slomka: Joe Wer? So tickt der neue HSV-Trainer. Viitattu 1.11.2014.
11. ↑  Hamburger SV: Zinnbauer übernimmt Trainerposten von Slomka. Viitattu 1.11.2014.
12. ↑  HSV-Trainer Zinnbauer bis 2016 Chefcoach (Arkistoitu – Internet Archive). Viitattu 1.11.2014.
13. ↑  Fußballbundesliga: HSV trennt sich von Trainer Zinnbauer
14. ↑  Joe Zinnbauer übernimmt wieder die U23 *hsv.de*.  Arkistoitu 14.6.2015. Viitattu 14.6.2015.
15. ↑  Joe Zinnbauer neuer Trainer im FC St. Gallen *nzz.ch*. Viitattu 23.2.2016. (saksaksi)
16. ↑  Zinnbauer muss Contini weichen *srf.ch*.  4.5.2017. Viitattu 24.5.2017. (saksaksi)
17. ↑  Orlando Pirates appoint German Josef Zinnbauer as head coach *The South African*.  10.12.2019. Viitattu 29.7.2021. (englanniksi)
18. ↑  Orlando Pirates end 6-year trophy drought with thrilling MTN8 final win over Bloem Celtic *Sport24*.  12.12.2020. Viitattu 29.7.2021. (englanniksi)
19. ↑  Official: Zinnbauer leaves Pirates *kickoff.com*.  16.8.2021. Viitattu 1.11.2021. (englanniksi)
20. ↑  Deutscher Trainer geht zu Lok Moskau *Sport1.de*.  4.7.2022. Viitattu 8.12.2022. (saksaksi)
21. ↑  Der irrwitzige Weg von "Ferrari-Joe" *t-online.de*.  11.10.2022. Viitattu 8.12.2022. (saksaksi)
22. ↑  Wie der neue HSV-Trainer Selfmade-Millionär wurde. Viitattu 1.11.2014.
23. ↑  Discos, Millionen, Fußball: Das wilde Leben des neuen HSV-Coach. Viitattu 1.11.2014.
24. ↑  Feuerspucker Zinnbauer – erster Ferrari mit 21. Viitattu 1.11.2014.

  


|  |  |  |  |
| --- | --- | --- | --- |
|   | Edeltäjä:**Mirko Slomka** | **Hamburger SV:n päävalmentaja**9/2014−3/2015 | Seuraaja:**Bruno Labbadia** |

|  |  |  |  |
| --- | --- | --- | --- |
|   | Edeltäjä:**Jeff Saibene** | **FC St. Gallenin päävalmentaja**9/2015−5/2017 | Seuraaja:**Giorgio Contini** |

|  |  |  |  |
| --- | --- | --- | --- |
|   | Edeltäjä:**Milutin Sredojević** | **Orlando Piratesin päävalmentaja**12/2019−8/2021 | Seuraaja:**Fadlu Davids** |